Diari Oficial de la Generalitat Valenciana


Sumari del DOGV 5166, del 30-12-2005 (2005/14477)

ORDRE de 21 de desembre de 2005, de la Conselleria d'Economia, Hisenda i Ocupació, per la qual es determina el Programa de Formació Professional Ocupacional a càrrec del Pla Nacional de Formació i Inserció Professional, i es regulen i convoquen subvencions per a l'exercici de 2006.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5166

Data del DOGV
:   30-12-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14761


Data del document
:   21-12-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * suport econòmic
    * aprenentatge professional
    * ajuda pública
    * empresa privada
    * organització patronal
    * ajuda a les empreses
    * sindicat
    * pràctiques de formació
    * alumne
    * lluita contra l'atur
    * administració local
    * societat sense fins de lucre
    * reinserció professional
    * empresa pública

ORDRE de 21 de desembre de 2005, de la Conselleria d'Economia, Hisenda i Ocupació, per la qual es determina el Programa de Formació Professional Ocupacional a càrrec del Pla Nacional de Formació i Inserció Professional, i es regulen i convoquen subvencions per a l'exercici de 2006. [2005/14419]
  
L'evolució de la situació econòmica de la Comunitat Valenciana en els últims anys ha aconsellat que el desenvolupament del Pla Nacional de Formació i Inserció Professional, la gestió del qual correspon a la Generalitat Valenciana, s'encamine a facilitar als desocupats una qualificació professional que els permeta la reincorporació a la vida laboral activa en el menor temps possible, al mateix temps que es promou la formació en els denominats «nous jaciments d'ocupació» i en les noves tecnologies, amb especial atenció als col·lectius amb majors dificultats d'accés al mercat laboral. Es tracta d'accentuar els esforços per a garantir més formació en aquells sectors potencialment creadors d'ocupació.
  
En la present Ordre es mantenen els canvis introduïts en exercicis anteriors, que han mostrat la seua eficàcia en la millora de la Formació Professional Ocupacional subvencionada, com ara les pràctiques no laborals, la programació comarcal de les accions formatives, la limitació en el nombre de sol·licituds o els procediments de control dels fons públics, sense renunciar a la introducció de les modificacions que es produeixen a conseqüència de l'entrada en vigor de normativa bàsica, o de criteris que estableix la Unió Europea per a la gestió de fons de cohesió.
  
Amb això es pretén augmentar el temps d'impartició de les accions formatives, millorar els nivells d'inserció laboral, simplificar els tràmits administratius, aconseguir els màxims nivells d'execució pressupostària, millorar la qualitat de la formació i reforçar les mesures de control.
  
D'altra banda, es persegueix avançar en l'objectiu de potenciar la coordinació i la integració de la Formació Professional, objectiu prioritari del Consell Valencià de Formació Professional i de la Llei Orgànica 5/2002, de 19 de juny, de les Qualificacions i de la Formació Professional, i avançar així mateix en l'objectiu de fomentar la qualitat en la Formació Ocupacional i en la consideració de la formació com una inversió en els recursos humans de la nostra Comunitat. Aquestos objectius són element central del Pla Valencià de Formació Professional, que marcarà l'evolució de la Formació Professional de la Comunitat Valenciana dels pròxims exercicis, i al qual es refereixen bona part dels canvis introduïts en la present Ordre.
  
De la mateixa manera, aquestos objectius formen part del Pacte Valencià pel Creixement i l'Ocupació, que el Govern de la Generalitat va firmar amb els agents econòmics i socials per al període 2001-2006, i que ha sigut objecte recentment d'un procés de revisió i impuls.
  
Igualment, la Comissió Europea considera la Formació Professional com una inversió en capital humà que millora les oportunitats personals, la competitivitat de les empreses i el benestar social, en un nou enfocament d'aprenentatge al llarg de la vida, per a adaptar-se als canvis tecnològics i socials, en creixent acceleració.
  
En virtut de tot això, sentit el Consell Valencià de Formació Professional, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
DISPOSE
  
TÍTOL I
  
Normes generals
  
CAPÍTOL I
  
Objecte i modalitats de subvenció
  
Article 1. Objecte
  
L'objecte de la present Ordre és regular i convocar subvencions per a l'exercici 2006, en desplegament del Pla Nacional de Formació i Inserció Professional, amb l'objectiu de fomentar i gestionar activitats formatives adreçades a treballadores i treballadors desocupats, a fi de proporcionar-los la qualificació professional per a exercir una ocupació concreta i adequada a les necessitats del mercat de treball a la Comunitat Valenciana.
  
Article 2. Modalitats de subvenció
  
Les subvencions previstes en la present Ordre tindran les modalitats següents:
  
a) Subvencions destinades a compensar els costos susceptibles de ser pagats, en virtut del Reial Decret 631/1993, de 3 de maig, pel qual s'estableix el Pla Nacional de Formació i Inserció Professional, derivats de la impartició de les especialitats formatives homologades incloses en el fitxer d'especialitats formatives del Servici Públic d'Ocupació Estatal (INEM).
  
b) Beques i ajudes destinades a l'alumnat assistent a les accions formatives desenvolupades en el marc del Pla Nacional de Formació i Inserció Professional.
  
CAPÍTOL II
  
Disposicions comunes a les distintes modalitats
  
de subvenció
  
Article 3. Òrgans competents
  
1. La gestió d'aquestes subvencions correspon al Servici Valencià d'Ocupació i Formació (en endavant, SERVEF), i els òrgans instructors són les direccions territorials d'Ocupació del SERVEF
  
2. L'òrgan competent per a atorgar les subvencions és la directora general del SERVEF o l'òrgan en què delegue.
  
Article 4. Causes de reintegrament de subvencions
  
1. A més de les causes d'invalidesa de la resolució de concessió, arreplegades en l'article 36 de la Llei 38/2003, de 17 de novembre, General de Subvencions, també els casos previstos en l'article 37 de la Llei General de Subvencions donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que se n'acorde la procedència del reintegrament.
  
2. En el cas d'incompliments parcials, el SERVEF determinarà la quantitat que haurà de reintegrar el beneficiari, responent al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003, de 17 de novembre, General de Subvencions, en relació amb la lletra n) de l'apartat 3 de l'article 17 de la citada Llei.
  
Article 5. Procediment de reintegrament
  
El procediment de reintegrament de subvencions es regirà per les disposicions generals dels procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; pel que disposa el títol II, capítol II (del procediment de reintegrament), de la Llei 38/2003, de 17 de novembre, General de Subvencions, i en la Resolució de 12 d'abril de 2004 (BOE de 13 de maig), del Servici Públic d'Ocupació Estatal, sobre el procediment de reintegrament de subvencions concedides per l'organisme i les actuacions administratives derivades de la recaptació en període voluntari dels ingressos de dret públic de naturalesa no tributària derivats dels reintegraments.
  
Article 6. Interés de demora
  
Les quantitats que calga reintegrar tindran la consideració d'ingressos de dret públic de naturalesa no tributària, i hi seran d'aplicació, a efectes del càlcul, l'interés legal dels diners en els termes establits en l'article 38 de la Llei 38/2003, de 17 de novembre, General de Subvencions, i la Resolució de 12 d'abril de 2004, del Servici Públic d'Ocupació Estatal.
  
Article 7. Procediment sancionador
  
Si, a conseqüència de la tramitació de l'expedient de reintegrament, es detectara alguna de les infraccions tipificades en el títol IV de la Llei 38/2003, de 17 de novembre, General de Subvencions, se seguirà el procediment establit en l'article 67 de la Llei i en l'article 9 de la Resolució de 12 d'abril de 2004, del Servici Públic d'Ocupació Estatal.
  
TÍTOL II
  
De les subvencions a accions formatives
  
CAPÍTOL I
  
Beneficiaris
  
Article 8. Beneficiaris
  
1. Podran ser beneficiaris de les subvencions previstes en la lletra a) de l'article 2, de la present Ordre:
  
a) les persones físiques,
  
b) les empreses públiques o privades,
  
c) les institucions públiques titulars de centres de Formació,
  
d) les entitats locals,
  
e) les organitzacions empresarials,
  
f) les organitzacions sindicals, i
  
g) altres entitats sense ànim de lucre.
  
2. En els anteriors casos caldrà disposar-se d'un centre de formació homologat com cal en les activitats formatives que es pretenguen desenvolupar a l'empara de la present Ordre, excepte el que disposa l'article 23.1 per a les empreses i associacions d'empreses que assumisquen un compromís de contractació.
  
3. No podran obtenir la condició de beneficiari les persones o les entitats en què concórrega alguna de les circumstàncies a què es refereixen els articles 13.2 i 3 de la Llei 38/2003, de 17 de novembre, General de Subvencions.
  
4. Serà requisit per a la concessió i el pagament de les subvencions que els beneficiaris no siguen deutors per resolució ferma de procedència de reintegrament.
  
Article 9. Obligacions dels beneficiaris
  
Són obligacions de les entitats beneficiàries:
  
a) Realitzar les accions formatives subvencionades d'acord amb el que preveu aquesta ordre i la resolució de concessió.
  
b) Justificar davant del SERVEF el compliment dels requisits i les condicions exigides en aquesta ordre.
  
c) Justificar davant del SERVEF, en el termini i en els termes establits en la present Ordre, la realització de les accions formatives i les despeses subvencionades.
  
d) Facilitar al SERVEF les tasques de seguiment i control tècnic.
  
e) Sotmetre's a les actuacions de comprovació que efectue el SERVEF, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar la informació requerida en l'exercici de les actuacions anteriors.
  
f) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
g) Comunicar al SERVEF la concessió de qualssevol altres subvencions, ajudes, ingressos o recursos, provinents de qualsevol altra administració o ens públic o privat que tinguen com a objecte el finançament de les activitats subvencionades.
  
Aquesta comunicació haurà d'efectuar-se així que es conega i, en tot cas, abans de la justificació de l'aplicació donada als fons rebuts.
  
h) Donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana, i cofinançada pel Fons Social Europeu, de conformitat amb les instruccions i els models que per a això subministre el SERVEF.
  
i) Acreditar abans de dictar-se la proposta de resolució de concessió que es troba al corrent en el compliment de les seues obligacions tributàries i davant de la Seguretat Social en els termes establits reglamentàriament.
  
j) Disposar dels llibres comptables, els registres diligenciats i la resta de documents auditats com cal en els termes exigits per les legislacions mercantil i sectorial aplicable al beneficiari en cada cas.
  
k) Obligació de portar comptabilitat separada de les despeses imputables a cada subvenció concedida.
  
l) En el cas de realitzar pràctiques no laborals (en endavant PNL), comunicar als representants legals dels treballadors dels centres laborals en què es desenvolupen les pràctiques, així com a la inspecció provincial de Treball corresponent, la llista d'alumnes participants en aquest Programa, la duració i el seu programa formatiu. La comunicació haurà de tenir lloc abans de l'inici de la PNL.
  
m) No percebre cap quantitat de l'alumnat participant en l'acció subvencionada.
  
n) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions.
  
o) Les altres que s'imposen als beneficiaris de subvencions en desplegament del Pla Nacional de Formació i Inserció Professional.
  
CAPÍTOL II
  
De les sol·licituds i la concessió de subvencions
  
Article10. Presentació de sol·licituds i documentació
  
1. Les sol·licituds es presentaran en qualsevol dels registres del SERVEF o en qualssevol altres de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits.
  
Cada sol·licitud es formularà incloent-hi totes les accions formatives corresponents a la persona o l'entitat sol·licitant, en el seu àmbit provincial, amb indicació de la via de programació triada d'acord amb l'article 23.
  
2. La presentació de sol·licituds, així mateix, podrà efectuar-se de manera telemàtica d'acord amb el que preveu l'Ordre de 9 de maig de 2005, de la Conselleria d'Economia, Hisenda i Ocupació, per la qual es regula el procediment per a la tramitació telemàtica de sol·licituds de subvencions i presentació de documentació en l'àmbit competencial del SERVEF i s'aprova l'aplicació informàtica que la possibilita (DOGV de 23 de maig de 2005)
  
3. Tota sol·licitud haurà d'anar acompanyada de la documentació següent:
  
a) Documentació acreditativa i identificadora de la persona o l'entitat sol·licitant i del seu representant legal.
  
b) Document d'identificació fiscal de la persona o l'entitat sol·licitant.
  
c) Dades de domiciliació bancària seguint el model facilitat per a això (fitxa de manteniment de tercers).
  
d) Certificats de trobar-se al corrent del compliment de les obligacions tributàries i amb la Seguretat Social la validesa dels quals haurà d'estendre's a la data d'atorgament de la subvenció.
  
Es podrà autoritzar expressament al SERVEF per a demanar en el moment procedimental oportú davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals estatals, mitjançant l'emplenament del model normalitzat corresponent.
  
e) Declaració responsable de no trobar-se en cap dels casos de l'article 13.2 i 3, de la Llei 38/2003, de 17 de novembre, General de Subvencions, seguint el model normalitzat.
  
f) Projecte de les accions formatives que es desitja impartir, el un nombre no superior al de sis accions per aula homologada en el cas d'acollir-se a la Via 1 de programació, per a la qual cosa s'hi donarà un ordre de prioritat. Es denegaran les sol·licituds relacionades que superen aquesta xifra, sense la valoració prevista en l'article 14 de la present Ordre.
  
Les accions que calga realitzar hauran de ser alguna de les incloses en el Fitxer d'Especialitats Formatives del SPEE vigents a partir de l'1 de gener de 2006.
  
El projecte es presentarà en paper i en suport CD.
  
g) En el cas d'incloure la realització de PNL, s'hauran d'indicar les empreses en què es realitzaran, amb expressió de la seua activitat principal, que hauran de complir els requisits assenyalats en l'article 33 de la present Ordre.
  
h) Les empreses que s'acullen a la Via 3 de programació prevista en l'article 23, i que hagen sigut subvencionades en els exercicis 2004 o 2005, hauran d'aportar els documents TC-2 corresponents als mesos de novembre dels anys 2003, 2004 i 2005, amb l'objecte d'acreditar l'increment de la seua plantilla fixa.
  
4. En el cas que els dos primers documents ja estigueren en poder de l'administració, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en què van ser presentats i que no hagen transcorregut més de cinc anys des de l'acabament del procediment a què corresponguen.
  
5. Amb caràcter voluntari es podrà aportar la documentació que acredite els aspectes següents:
  
- Que l'entitat sol·licitant està legalment autoritzada per la Conselleria de Cultura, Educació i Esport per a impartir cicles formatius de Formació Professional Específica, de conformitat amb el Reial Decret 332/1992, de 3 d'abril, sobre autoritzacions de centres docents privats per a impartir ensenyances de règim general no universitàries (BOE de 9 d'abril de 1992).
  
- El grau d'inserció o de contractació aconseguit i acreditat com cal, si és el cas, en l'últim exercici, d'acord amb el que estableix l'annex I a la present Ordre.
  
- Està acreditada en norma de qualitat ISO per una entitat acreditada certificadora, o disposar d'un pla de millora d'acord amb el Model Europeu de Qualitat EFQM.
  
6. Quan la sol·licitud no reunisca els requisits establits en la present Ordre, o no s'hi adjunte la documentació que siga exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà els interessats perquè, en un termini de 10 dies, esmenen la falta o acompanyen els documents necessaris, amb indicació que, si així no ho feren, es considerarà que desisteixen de la seua petició, amb la resolució prèvia de la directora general del SERVEF o de la persona en qui delegue, que haurà de ser dictada en els termes previstos en l'article 42 de l'esmentada Llei.
  
Article 11. Projecte d'acció formativa
  
El projecte d'acció formativa, que d'acord amb l'article 10.3, lletra f) d'aquesta ordre, han de presentar les persones físiques o les entitats sol·licitants, arreplegarà per aquest ordre els aspectes següents:
  
1. Dades generals de l'acció formativa
  
- Codi i nom de l'especialitat.
  
- Lloc d'impartició (carrer o plaça i número).
  
- Nombre de participants (entre 6 i 17 a excepció de la Via 3 de programació, en què no se n'exigeix un nombre mínim).
  
- Nombre d'hores.
  
2. Compromís d'inserció
  
Haurà d'indicar-se en aquest apartat, si és el cas, el compromís d'inserció laboral o de contractació de l'alumnat que finalitze el curs.
  
3. Característiques del grup de desocupats a què s'orienta l'acció formativa, únicament en el cas que supose millores o particularitzacions sobre el perfil oficial arreplegat en el fitxer d'especialitats.
  
4. Els cursos en què s'impartisca la totalitat del programa de la corresponent especialitat o tinguen una duració igual o superior a 250 hores, hauran d'afegir l'especialitat complementària de sensibilització mediambiental, amb una duració de 9 hores, codi FCAM02, adreçat a introduir l'alumnat en el coneixement dels principals problemes mediambientals, tant en l'àmbit general com en el laboral, i les seues possibles solucions.
  
Amb caràcter voluntari es podran impartir, a més de l'especialitat principal, les especialitats formatives complementàries FCIN01, amb una duració de 10 hores, o la FCIN02, amb una duració de 25 hores, adreçades a l'alfabetització informàtica, sempre que l'entitat estiga homologada per a impartir l'especialitat complementària triada, i sempre que els continguts formatius de l'especialitat principal sol·licitada no siguen coincidents amb els continguts de la mencionada especialitat complementària.
  
5. Si és el cas, programa formatiu per a desenvolupar en cada una de les empreses col·laboradores de PNL.
  
6. Indicació expressa de les dades del perfil del professorat (titulació, experiència professional i docent, formació didàctica...), d'acord amb el que preveu el corresponent programa formatiu, que mostren la seua idoneïtat per a impartir la docència en qüestió. El SERVEF podrà sol·licitar els certificats dels aspectes continguts en aquest perfil considere convenient.
  
7. Desglossament del pressupost necessari per a dur a terme l'acció formativa, únicament en el cas de sol·licitar quanties inferiors a les establides, amb caràcter general, en l'article 16.
  
8. Si és el cas, entitats o organismes que col·laboren en el finançament de l'acció.
  
9. Si és el cas, l'entitat amb què subcontractarà i l'activitat que se subcontracta.
  
10. Proposta organitzativa.
  
11. Indicació, si és el cas, que es pretén que els alumnes accedisquen, amb els tràmits previs oportuns, als carnets professionals a què es refereix l'Ordre de 23 d'abril de 1997, de la Conselleria d'Ocupació, Indústria i Comerç, o qualsevol altra professió o activitat regulada.
  
Article 12 .Termini de presentació
  
1. Per a la Via 1 de programació establida en l'article 23, les sol·licituds de subvenció es presentaran en el termini de 20 dies hàbils a comptar des de l'endemà de la publicació de la present Ordre en el Diari Oficial de la Generalitat Valenciana.
  
2. En el cas de les vies 2 i 3, el termini de presentació de sol·licituds a què es refereix l'apartat anterior finalitzarà el 30 de juny de 2006, i quedarà condicionada l'obtenció de l'ajuda a l'existència de crèdit disponible. En el cas de la Via 3, les sol·licituds es formularan com a mínim un mes abans de la data d'inici prevista per al curs en qüestió.
  
Article 13. Procediment de concessió
  
1. El procediment de concessió de les subvencions arreplegades en l'article 2.a) d'aquesta ordre es tramitarà en règim de concurrència competitiva, en els termes establits en el títol I de la Llei 38/2003, de 17 de novembre, General de Subvencions.
  
2. Després de l'avaluació i l'examen de les sol·licituds, els expedients seran sotmesos a l'informe d'un comité d'experts, òrgan col·legiat que estarà compost pel:
  
President:
  
El Director General de Formació i Qualificació Professional, o la persona que designe en la seua substitució.
  
Vocals:
  
- Nou tècnics de l'Àrea de Formació i Qualificació Professional del SERVEF.
  
- Tres tècnics de l'Àrea de Formació Professional de la Conselleria de Cultura, Educació i Esport (un per província).
  
- Un docent en representació de cada una de les universitats públiques de la Comunitat Valenciana.
  
- Tres representants de les organitzacions sindicals més representatives.
  
- Tres representants de les organitzacions empresarials més representatives.
  
Article14. Valoració de les sol·licituds
  
Tota sol·licitud estarà subjecta a:
  
1. Una valoració formal a càrrec del personal del SERVEF, que supervisarà si es compleixen els requisits previstos en la present Ordre, i avaluarà:
  
- L'adequació de l'acció formativa a la programació establida per la Direcció General de Formació i Qualificació Professional, i que figura en l'annex II en el cas d'acollir-se a la Via 1 de programació prevista en l'article 23.
  
- La infraestructura docent de l'entitat sol·licitant, després d'una visita, si és el cas, a les instal·lacions, excepte en els casos d'entitats homologades abans en l'especialitat sol·licitada.
  
- El grau d'inserció aconseguit per l'entitat en l'últim exercici amb caràcter global i per a l'especialitat sol·licitada.
  
- El resultat de l'Avaluació de la Formació Ocupacional (EFO) de l'exercici 2005.
  
- El resultat de l'avaluació de la formació ocupacional realitzada pels tècnics d'enllaç (EFOTEC) de l'exercici 2005.
  
- La realització de pràctiques no laborals.
  
- L'acreditació de l'entitat en normes ISO de qualitat, o el pla de millora EFQM, si s'aportara.
  
- L'acreditació del centre com a entitat autoritzada per a impartir cicles formatius de Formació Professional Específica, o la condició d'institut tecnològic, sempre que aquestos tinguen relació amb l'especialitat sol·licitada.
  
2. Una valoració material a càrrec de l'òrgan col·legiat a què es refereix l'article 13.3 d'aquesta ordre, que analitzarà la idoneïtat del professorat proposat, i l'oportunitat de l'acció.
  
Aquestes valoracions se subjectaran als criteris que consten en l'annex I de la present norma. Si a conseqüència d'aquella valoració la puntuació de diverses entitats fóra coincident, i esdevinguera necessari desfer l'empat a fi de determinar la possible entitat beneficiària d'una subvenció, el comité de valoració atorgarà la preferència a la sol·licitud l'expedient de la qual haja sigut completat primer.
  
3. Realitzada la valoració, el Comité d'Experts emetrà els informes necessaris en què es concrete el resultat de l'avaluació efectuada.
  
L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució provisional, que haurà d'estar prou motivada, amb indicació dels factors o dels criteris tinguts en compte en la valoració i l'aplicació concreta que se n'ha fet.
  
Article 15. Resolució i recursos
  
1. Vista la proposta efectuada per l'òrgan instructor, la directora general de SERVEF, o l'òrgan en què delegue, dictarà la resolució procedent.
  
2. La resolució serà motivada i fixarà expressament la quantia total concedida i incorporarà, si és el cas, les condicions, el compromís assumit d'inserció o de contractació dels alumnes, les obligacions i les determinacions accessòries a què haja de subjectar-se l'entitat beneficiària
  
3. El termini màxim per a resoldre i notificar la resolució procedent serà de sis mesos a comptar des de l'endemà de la publicació de la resolució per la qual es dóna publicitat a les línies de crèdit i a l'import global màxim destinat a la concessió de les subvencions.
  
Dins del termini indicat abans, l'ordre per a resoldre i notificar la pertinent resolució, en el cas de sol·licituds acollides a la Via 1 de l'article 23 de la present Ordre, serà el següent:
  
1. Sol·licituds efectuades en relació amb necessitats d'una comarca concreta, d'acord amb l'annex II.
  
2. Sol·licituds efectuades que responguen a les necessitats globals d'una província, d'acord amb l'annex II.
  
3. Sol·licituds valorades positivament, no resoltes en els apartats anteriors, per ordre de puntuació provincial.
  
En el cas de sol·licituds acollides a la Via 3 de l'article 23 de la present Ordre, els expedients seran resolts a mesura que siguen completats fins a exhaurir el pressupost assignat.
  
4. Una vegada transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
5. La resolució es notificarà als interessats en els termes previstos en l'article 58 de la Llei 30/1992, de Règim Jurídic de les Administracions Públiques i del procediment Administratiu Comú, en la redacció de la Llei 4/1999.
  
6. Les resolucions que dicte la directora general del SERVEF a l'empara de la present Ordre esgoten la via administrativa, i contra elles s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà a la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen presentar-ne, si és el cas, qualsevol altre que consideren procedent.
  
7. En el cas que les entitats interessades siguen administracions públiques, es podrà interposar un recurs contenciós administratiu davant d'idèntic òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, de la Jurisdicció Contenciosa Administrativa, en el termini de dos mesos a partir del dia següent a la notificació, llevat que hi haguera hagut el requeriment a què fa referència l'article 44 de la mencionada Llei, cas en què l'esmentat termini comptarà des de l'endemà de la recepció de la comunicació de l'acord exprés o d'aquell que s'entenga presumptament rebutjat.
  
Article 16. Quantia de la subvenció
  
La subvenció s'establirà d'acord amb els conceptes fixats en l'Ordre de 13 d'abril de 1994, del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, modificada per les ordres de 20 de setembre de 1995 i de 14 d'octubre de 1998, del Ministeri de Treball i Seguretat Social, i per l'Ordre TAS/466/2002, d'11 de febrer, o les que les substituïsquen, llevat que se sol·licite expressament una quantia inferior.
  
Article 17. Modificació de la resolució
  
1. L'import de les subvencions en cap cas podrà ser d'una quantia que, aïlladament o en concurrència amb unes altres subvencions, ajudes, ingressos o recursos, supere el cost de l'activitat subvencionada.
  
2. Tota alteració de les condicions tingudes en compte per a la concessió de la subvenció, i en tot cas l'obtenció concurrent d'unes altres aportacions fora dels casos permesos en les normes reguladores, podrà donar lloc a la modificació de la resolució de concessió, en els termes establits en la normativa reguladora de la subvenció.
  
Article 18. Pagament de les subvencions
  
1. D'acord amb la normativa estatal, podrà avançar-se a l'entitat beneficiària fins al 100% de l'import de l'ajuda, amb l'aval previ a favor del SERVEF, per a la qual cosa, sempre que no tinga la consideració d'administració pública d'acord amb l'article 3 de la Llei 38/2003, de 17 de novembre, haurà de disposar d'un compte bancari específic al qual es transferirà l'import, després de comunicar el número del citat compte.
  
No es presentarà la corresponent garantia en els casos previstos legalment.
  
Les bestretes hauran de sol·licitar-se aportant la corresponent carta de pagament, abans de l'1 d'octubre de 2006.
  
2. La justificació de la possible bestreta o el pagament de la subvenció es faran efectius en finalitzar l'acció subvencionada. Per a això serà necessària la presentació, a través de l'aplicació informàtica SIDEC, que s'entregarà pel SERVEF a les entitats que impartisquen l'acció formativa a l'inici del curs, de la declaració de despeses efectivament realitzades per la impartició tot adjuntant la documentació següent:
  
Per a la Part A:
  
- Documents justificatius de la despesa corresponent.
  
- Documentació acreditativa de la corresponent transferència bancària efectuada per a pagar la despesa.
  
- Memòria en què apareguen les actuacions realitzades respecte del control de la qualitat de la docència, en el cas que es presentaren justificants d'aquesta despesa.
  
Per a la Part B:
  
- La memòria a què fa referència l'article 20.2 de la present Ordre.
  
- Documents justificatius de la despesa corresponents a aquesta Part.
  
- Pòlissa de l'assegurança de l'alumnat, en el cas que no s'haja aportat abans.
  
En el cas d'incloure PNL, per a cada empresa col·laboradora, s'haurà de remetre una llista nominal dels alumnes que hi assisteixen diàriament, amb el vistiplau de l'instructor i el nombre total d'hores.
  
També caldrà adjuntar-hi la documentació justificativa de la inserció realitzada en cas de compromís d'inserció, prenent-se en compte únicament per a acreditar-la mateixa, els contractes de duració igual o superior a tres mesos a jornada completa setmanal, o període de treball real equivalent, en cas de contractacions a temps parcial, que hauran de ser, com a mínim, de mitja jornada setmanal, independentment de l'activitat que es tracte. En els mateixos termes, es consideraran igualment vàlides les altes en el Règim Especial de Treballadors Autònoms.
  
Així mateix s'inclouran els certificats dels dies realment assistits pels alumnes beneficiaris de les ajudes previstes en el títol IV de la present Ordre.
  
La declaració de despeses i la remissió de documents justificatius, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim d'un mes comptat des de l'endemà de l'acabament de l'acció formativa.
  
3. La subvenció màxima que haja de percebre l'entitat no podrà superar, en cap cas, la quantitat que resulte després de l'aplicació de les minoracions per hores o alumnes.
  
4. L'entitat estarà obligada a comunicar al SERVEF qualsevol subministrament o contractació de béns o servicis amb empreses a ella vinculades. S'entén per empresa o entitat vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es considerarà que hi ha influència dominant quan una entitat o una empresa, directament o indirectament, en relació amb una altra, estiga en possessió d'un 25% del capital subscrit, o d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa
  
En aquest cas únicament s'acceptaran els justificants de despesa que reflectisquen estrictament el cost del bé o del servici subministrat.
  
5. No s'acceptaran factures corresponents a exercicis diferents de l'any en què es desenvolupe l'acció formativa.
  
6. Les despeses hauran de respondre a la naturalesa de l'activitat subvencionada, i hauran d'haver sigut efectivament pagades abans de l'acabament del període de justificació.
  
7. Quan la persona física que emeta una factura siga la beneficiària de la subvenció, o forme part de la comunitat de béns beneficiària, es farà constar expressament aquesta circumstància.
  
Article 19. Rendiments financers
  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida, a causa de l'escassa quantia d'aquestos i la dificultat de la seua aplicació a les activitats subvencionades i del seu seguiment i control.
  
CAPÍTOL III
  
Dels costos subvencionables
  
Article 20. Costos elegibles per a les entitats beneficiàries
  
Els costos elegibles es distribuiran en:
  
1. Despeses de professorat (Part A): despeses de professorat i control de la docència
  
1.1. Quedaran compresos en aquest concepte:
  
- Salaris del professorat o, si és el cas, del servici docent extern, per a l'horari exclusiu d'impartició de les accions formatives, avaluacions i revisions periòdiques dels alumnes, preparació de classes i tutoria.
  
- Despeses de Seguretat Social a càrrec de l'entitat col·laboradora quan haja contractat els docents com a treballadors per compte d'altri, amb obligació de la seua afiliació o alta en la Seguretat Social.
  
- Costos de control de la qualitat de la docència. Aquest concepte haurà d'estar especificat en el projecte que s'adjunta la sol·licitud de l'acció formativa, si es van a justificar despeses per ell. Les activitats de control de la qualitat de la docència podran ser exercides per personal no docent. Com a màxim, l'import que s'impute a aquest apartat serà el 10% de la Part A.
  
Amb caràcter merament enunciatiu, i no limitador, es consideraran com a accions de control de la qualitat de la docència les sessions d'autoavaluació per a la millora contínua, l'elaboració de plans de millores, la identificació d'àrees de millores, les enquestes al professorat i a l'alumnat, etc.
  
1.2. La despesa que calga justificar en relació amb cada un dels docents de l'acció formativa, amb independència de la quantitat concedida per a la Part A, no podrà ser inferior al 80%, ni superior en un 50% al mòdul en euros per alumne/hora establit per a la Part A en l'Ordre de 13 d'abril de 1994, del Ministeri de Treball i Seguretat Social (BOE núm. 101, de 28 d'abril de 1994), modificada per l'Ordre del Ministeri de Treball i Afers Socials (TAS/466/2002) d'11 de febrer de 2002 (BOE núm. 56, de 6 de març de 2002), per la qual es desplega el Reial Decret 631/1993, de 3 de maig de 1993, pel qual es regula el Pla Nacional de Formació i Inserció Professional.
  
2. Despeses d'organització o institucionals (Part B), que es classifiquen en:
  
2.1. Costos indirectes:
  
- Despeses d'assegurances d'accidents de l'alumnat, que comprendrà l'accident in itinere i els escaiguts en les pràctiques no laborals, així com la responsabilitat civil derivada de danys causats a les empreses on es realitzen les PNL.
  
- Despeses de selecció de l'alumnat, quan es justifiquen i es motiven adequadament, que en cap cas podrà ser superior a 800 euros.
  
- Despeses de personal propi directiu i administratiu atribuïbles al desenvolupament de l'acció formativa. En cap cas aquesta despesa podrà superar el 20% de la Part B.
  
Seran imputables les despeses que es produïsquen tant en el període d'impartició del curs, com en els 15 dies anteriors a l'inici i els 15 dies posteriors a l'acabament.
  
- Despeses generals atribuïbles a l'acció formativa:
  
- Despeses de publicitat que responguen a les actuacions realitzades en compliment del que disposa l'article 9 de la present norma.
  
- Despeses de lloguers, tant d'instal·lacions com de maquinària directament relacionades amb la docència.
  
- Despeses d'energia elèctrica, combustible i, en general, manteniment de les instal·lacions i equips docents.
  
- Despeses de comunicació (fax, telèfon, connexió Internet, etc.) fins a un màxim del 5% de la Part B.
  
- Despeses de difícil justificació, fins a un 10% de la suma de les despeses pagables per la Part A i la Part B, sense superar la quantitat resultant de l'aplicació de les minoracions per hora o alumne a què es refereix l'article 22.2., lletres a) i b).
  
2.2. Costos directes:
  
- Amortització d'instal·lacions, equips i ferramentes de vida útil superior a un exercici natural, amb exclusió dels béns que hagen sigut objecte de subvenció pública per a ser adquirits. Aquestes despeses es calcularan d'acord amb la normativa aplicable i hauran de correspondre a inversions oficialment registrades en la comptabilitat de l'entitat beneficiària de la subvenció. En cap cas, les despeses d'amortització d'aquestos béns, que hauran de tenir sempre una connexió directa amb l'activitat docent de l'entitat col·laboradora en qüestió, podran superar una imputació del 25% de la Part B.
  
- Material consumible adquirit per al desenvolupament de la docència no recuperable a l'acabament del curs, com són els d'oficina, subministraments, elèctrodes, ferro, ciment, etc.
  
- Altres costos imputables a l'acció formativa, en particular:
  
- compra de material didàctic;
  
- despeses de traducció de materials d'ensenyança;
  
- despeses de recopilació, edició, impressió, i elaboració de materials d'ensenyança.
  
En el cas de les despeses generals i altres costos previstos en el punt anterior, l'entitat beneficiària haurà d'acompanyar a la documentació exigida amb caràcter general per a la justificació de despeses, una memòria per acció formativa en què s'expliquen els càlculs realitzats per a imputar els costos.
  
3. Les limitacions percentuals respecte de la Part A i la Part B assenyalades en els apartats 1 i 2 s'aplicaran una vegada practicades les minoracions que per hores o alumnes pogueren correspondre.
  
4. No es considerarà despesa subvencionable en cap de les parts de la subvenció anteriorment citades, l'IVA o qualssevol altres impostos indirectes quan siguen susceptibles de recuperació o de compensació per l'entitat beneficiària.
  
5. La subcontractació de l'execució total o parcial de l'activitat que constitueix l'objecte de la subvenció s'efectuarà en els termes establits en l'article següent.
  
6. La justificació de les ajudes concedides a les universitats públiques a l'empara de la present Ordre s'ajustarà al que s'hi estableix.
  
7. En cap cas el cost d'adquisició de les despeses subvencionables podrà ser superior al valor de mercat.
  
Article 21. Subcontractació
  
1. Els beneficiaris podran subcontractar fins al 100% de l'execució de l'activitat que constitueix l'objecte de la subvenció, en els termes establits en aquesta ordre. Quan l'activitat concertada amb tercers excedisca del 20% de l'import de la subvenció i l'import siga superior a 60.000 euros, la subscripció del corresponent contracte haurà de formalitzar-se per escrit i ser autoritzat prèviament per l'òrgan concedent, ja siga de forma expressa en la pròpia resolució de concessió de la subvenció o mitjançant una resolució posterior, emesa en el termini de 15 dies a comptar des de la sol·licitud de l'autorització. S'entendrà atorgada l'autorització quan transcórrega l'esmentat termini sense pronunciament de l'òrgan concedent. En cap cas podrà fraccionar-se un contracte amb l'objecte de disminuir-ne la quantia i eludir el compliment d'aquest requisit.
  
2. Així mateix, els beneficiaris podran concertar amb persones o entitats vinculades amb ells, l'execució total o parcial de les activitats subvencionades, sempre que la contractació es realitze d'acord amb les condicions normals de mercat i s'obtinga l'autorització prèvia de l'òrgan concedent, ja siga de forma expressa en la pròpia resolució de concessió de la subvenció o mitjançant una resolució posterior, emesa en el termini de 15 dies a comptar des de la sol·licitud de l'autorització. S'entendrà atorgada l'autorització quan transcórrega l'esmentat termini sense pronunciament de l'òrgan concedent.
  
3. En tot cas, s'aplicarà als beneficiaris i contractistes els límits i obligacions establits en l'article 29 de la Llei 38/2003, de 17 de novembre, General de Subvencions.
  
4. En el cas que l'entitat beneficiària subcontracte totalment o parcialment l'execució, hauran de respectar-se íntegrament les condicions que figuren en el projecte formatiu, així com les altres que van ser considerades per a la valoració i aprovació de la sol·licitud.
  
5. En el cas que l'entitat beneficiària subcontracte la impartició de la docència, sense perjuí del que estableix el paràgraf anterior, la documentació justificativa indicarà, per a cada docent, les seus dades personals, mòduls impartits, nombre d'hores i retenció de IRPF, i afegirà justificants de la transferència efectuada a cadascun d'ells.
  
Article 22. Causes especifiques de minoració i reintegrament
  
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades, i la concessió, després de la presentació de la sol·licitud, d'altres ajudes públiques o privades que en conjunt superen el cost de l'activitat que ha de realitzar el beneficiari, tant si és imputable a l'entitat com a la subcontractada, podrà donar lloc a la minoració de la subvenció concedida.
  
2. En especial, a la vista de la documentació presentada, relativa a l'acció formativa realitzada per l'entitat, es minorarà la subvenció concedida en els casos següents:
  
a) No haver-se impartit la totalitat de les hores lectives aprovades per una resolució. En aquest es minorarà proporcionalment de la subvenció concedida per a les parts A i B.
  
b) Per baixes dels alumnes:
  
- Durant el primer terç de la duració del curs, l'entitat podrà incorporar nous alumnes fins a completar-ne el nombre que fixa la resolució de concessió, i substituir els alumnes que hagen sigut baixa amb noves altes. La diferència entre el nombre d'alumnes que estableix la resolució i els alumnes realment participants en el primer terç del curs, determinarà la minoració proporcional en la Part B de la subvenció concedida, o de l'import de la subvenció resultant una vegada practicada la minoració per hores, si és el cas.
  
- Quan a partir del primer terç del curs es produïra una disminució del nombre d'alumnes, es minorarà la Part B de la subvenció concedida o de la subvenció recalculada, si és el cas. No s'aplicarà cap minoració quan la baixa de l'alumnat, en aquesta part del curs, siga a causa de la contractació o a la inserció laboral acreditada com cal, que podrà ser-ho mitjançant declaració responsable on conste el nom de l'empresa, la data de contractació i el número patronal, aspectes que poden ser comprovats per l'administració, o mitjançant l'alta en el Règim Especial de Treballadors Autònoms.
  
No es minorarà tampoc la Part B per la baixa de tres alumnes que no disposen de la preparació suficient, acordada pel tècnic d'enllaç, en el moment de realitzar la PNL.
  
c) Per no haver-se justificat en els termes establits en l'Ordre i en la resolució de concessió d'ajudes la totalitat de les despeses subvencionades.
  
d) Per incloure, entre el personal docent, algun professor amb un perfil inferior al previst en el corresponent projecte formatiu. En aquest cas, la minoració s'efectuarà únicament respecte de la despesa corresponent al professor en qüestió.
  
e) Per justificar-se despeses de cada docent inferior al 80% del mòdul establit per a la Part A (article 20.1.2.), i en aquest cas es minorarà el 30% de la Part A, una vegada aplicades les anteriors minoracions.
  
f) Per incomplir el compromís de realització de les PNL respecte del nombre d'alumnes participants en el curs en iniciar-se aquelles, la duració d'aquest període o d'alguna de les clàusules establides en el conveni de col·laboració per a la realització d'aquestes pràctiques, es minorarà el 30% sobre el correctament justificat, una vegada aplicades les anteriors minoracions. Tot això sense perjuí de les responsabilitats que en cada cas pogueren exigir-se a l'entitat.
  
g) Per no haver-se acreditat íntegrament el compromís d'inserció assumit per l'entitat. Aquesta minoració s'aplicarà sobre el total de les parts A i B de la subvenció concedida, o de l'import resultant després de practicar les minoracions oportunes, si és el cas, d'acord amb el grau d'incompliment del compromís d'inserció o de contractació.
  
3. Seran causes específiques de desistiment sense efecte de la subvenció concedida i, si és el cas, de reintegrament:
  
a) Percepció per part de l'entitat col·laboradora de qualsevol quantitat econòmica procedent de l'alumnat que participe en els cursos.
  
b) Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats de la present Ordre.
  
c) La falsedat de les dades contingudes en la declaració prevista en l'apartat 2 de l'article 18 de la present Ordre.
  
d) L'incompliment de les condicions establides en la present Ordre per a la subcontractació.
  
CAPÍTOL IV
  
De les vies de programació
  
Article 23. Vies de programació
  
1. Les vies de programació seran les següents:
  
- Via 1. A través de centres col·laboradors homologats pel procediment previst en l'Ordre de 18 d'octubre de 1999, de la Conselleria d'Ocupació, per a l'homologació d'especialitats formatives i la impartició a centres col·laboradors de la Comunitat Valenciana, modificada per l'Ordre de 7 de gener de 2002, de la Conselleria d'Economia, Hisenda i Ocupació, per a les especialitats que consten en la resolució d'homologació en data anterior a l'inici del termini de presentació de sol·licituds.
  
- Via 2. A través de convenis de col·laboració basats en les necessitats formatives detectades per la Direcció General de Formació i Qualificació Professional que es considere oportú subscriure entre el SERVEF i les organitzacions empresarials, sindicals, o fundacions constituïdes per les citades entitats empresarials o sindicals entre els fins de les quals estiga la formació, diputacions, associacions que integren entitats locals, federacions d'entitats d'economia social, universitats públiques, entitats legalment autoritzades per a impartir estudis universitaris i aquelles entre els fins de les quals es trobe la col·laboració entre la universitat i les empreses, d'acord amb la normativa vigent, instituts tecnològics i d'altres departaments de la Generalitat Valenciana. La competència per a firmar aquestos convenis correspon a la directora general del SERVEF.
  
En aquest cas, les entitats hauran de tenir la preceptiva homologació abans de sol·licitar la subvenció per a impartir una especialitat concreta.
  
- Via 3. Projectes formatius a través d'empreses, associacions d'empreses o centres col·laboradors homologats, en els quals s'assumisca un compromís d'inserció o de contractació, almenys, d'un 50% de l'alumnat que finalitze l'acció formativa. Aquest compromís serà d'obligat compliment una vegada finalitzada l'acció formativa i s'exigirà en les condicions arreplegades en l'article 18.2 d'aquesta ordre.
  
En el cas d'empreses, la contractació haurà de realitzar-se exclusivament en l'empresa beneficiària de la subvenció.
  
En el cas d'associacions d'empreses, la contractació haurà de realitzar-se en les empreses que integren l'organització.
  
Les empreses que hagueren sigut subvencionades a través d'aquesta via en els exercicis 2004 i 2005 i hagueren contractat l'alumnat i la incorporació d'aquest a la seua plantilla, hauran d'acreditar que la seua plantilla fixa s'ha incrementat.
  
2. Les especialitats formatives el codi de les quals finalitze amb les lletres «CCC» podran programar-se assumint un compromís d'inserció laboral de l'alumnat, almenys, d'un 50% en l'ocupació a què es refereix l'especialitat. Caldrà complir obligatòriament aquest compromís en els termes i les condicions previstes en l'article 18.2 dDe la present Ordre, amb independència de l'existència o no de convocatòries públiques que habiliten per a l'exercici de les corresponents professions.
  
Article 24. Programació
  
Els cursos sol·licitats per les entitats a través de la Via 1 de programació s'impartiran tenint en compte la programació establida per comarques i províncies en l'annex II.
  
Article 25. Destinataris dels cursos
  
Podran participar en els cursos les persones que, en el moment de la seua incorporació a l'acció formativa, estiguen desocupades i inscrites en els servicis públics d'ocupació.
  
Article 26. Sol·licitants
  
Podran sol·licitar les subvencions previstes en aquest programa les persones físiques o jurídiques previstes en l'article 8 que programen cursos, d'acord amb les vies previstes en l'article 23 de la present Ordre.
  
CAPÍTOL V
  
De les pràctiques no laborals (PNL)
  
Article 27. Àmbit d'aplicació
  
Els cursos que es prevegen realitzar a través de les vies 1 i 2 de programació i que tinguen una duració igual o superior a 250 hores, podran incloure, amb caràcter voluntari per a l'entitat organitzadora, un període de pràctiques no laborals (PNL) com a part integrant de l'acció formativa.
  
Article 28. Objectius
  
Les pràctiques no laborals tenen com a objectius, entre altres:
  
- Facilitar la inserció laboral de l'alumnat de FPO mitjançant la realització de pràctiques en centres de treball que reproduïsquen les condicions habituals de l'entorn empresarial.
  
- Complementar l'adquisició per l'alumnat de la competència professional aconseguida en el centre formatiu, mitjançant la realització d'un conjunt d'activitats de formació identificades entre les activitats productives del centre de treball.
  
- Contribuir a l'èxit de les finalitats generals de la formació professional (adquisició de la competència professional característica de cada ocupació i una identitat i maduresa professionals motivadores de futurs aprenentatges i adaptacions al canvi de qualificacions).
  
- Facilitar l'avaluació en els aspectes més rellevants de la competència professional adquirida per l'alumnat i, si és el cas, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se en el centre formatiu per exigir situacions reals de producció.
  
- Adquirir el coneixement de l'organització productiva corresponent al perfil professional i al sistema de relacions sociolaborals del centre de treball, a fi de facilitar-ne la futura inserció professional.
  
Article 29. Programa formatiu
  
1. El centre formatiu elaborarà, d'acord amb el centre de treball en què es realitzen PNL, un programa formatiu en què necessàriament haurà de constar:
  
- Àrees o departaments del centre de treball en què participarà l'alumnat, amb la temporalització corresponent a cadascun.
  
- Desenvolupament de les activitats en cada àrea o departament, tot especificant:
  
- Activitats formativoproductives que han de servir per a executar o, si és el cas, completar la competència professional requerida en l'ocupació.
  
- Activitats d'avaluació que han de permetre a l'alumne demostrar la competència professional objecte d'acreditació, i a l'instructor del centre de treball obtenir-ne prou evidència.
  
2. S'haurà de notificar als representants legals dels treballadors de les empreses on estiga prevista la realització de les PNL, el programa d'aquestes i les persones participants.
  
Article 30. Avaluació de les Pràctiques No Laborals
  
1. El centre de treball en què es desenvolupen les PNL designarà un instructor entre el personal qualificat de la mateixa per cada tres alumnes o fracció, i les funcions del qual seran les següents:
  
- Supervisar tècnicament els alumnes en el desenvolupament de les pràctiques i donar-los-hi suport.
  
- Distribuir les tasques entre l'alumnat.
  
- Col·laborar en l'avaluació dels alumnes.
  
2. El centre de treball en què es desenvolupen les PNL i els instructors podran sol·licitar al SERVEF un certificat acreditatiu de la seua col·laboració i rebre'l.
  
Article 31. Funcions i tasques
  
El seguiment i l'avaluació de l'alumnat seran realitzats per un professor-tutor del centre formatiu que haja impartit mòduls complets propis de l'especialitat, en col·laboració amb l'instructor del centre de treball.
  
Article 32. Conveni de col·laboració
  
1. Sols per a la realització de les pràctiques no laborals en un centre de treball, serà necessària l'existència d'un conveni entre el SERVEF, el centre formatiu i l'empresa en què es realitzen les PNL, o l'organització empresarial corresponent, en els termes assenyalats en l'article 4 del Reial Decret 631/1993, de 3 de maig, d'acord amb el model que figura en l'annex III, que serà firmat per la directora general del SERVEF, o per la persona en qui delegue.
  
Els referits convenis hauran de ser presentats davant de la corresponent direcció territorial d'Ocupació del SERVEF en el termini assenyalat en l'article 39. 3 de la present Ordre, direcció que haurà de comprovar que el conveni reuneix tots els requisits abans de la firma, amb la consideració prèvia de ser oportuna, per la directora general del SERVEF, o per la persona en qui delegue.
  
Una còpia dels esmentats convenis serà remesa per l'administració que firme a la inspecció provincial de Treball corresponent.
  
2. La directora general del SERVEF podrà desestimar la firma del conveni proposat quan considere que no s'obtindran els objectius previstos de les pràctiques no laborals, i en especial quan no es complisquen els requisits de l'article 33.
  
Article 33. Requisits
  
Les empreses als centres de treball de les quals estiga prevista la realització de PNL hauran de complir el que segueix:
  
1. No distar més de 30 quilòmetres el centre de treball del centre formatiu, llevat que se'n justifique la necessitat i siga expressament autoritzada pel director territorial d'Ocupació del SERVEF.
  
2. Tenir personalitat jurídica diferent de la corresponent al centre formatiu.
  
3. Tenir una activitat principal que pertany a sectors no relacionats amb la formació, excepte en el cas que la formació corresponga a la família professional de docència i investigació.
  
Article 34. Accés i període de realització
  
1. Les PNL, en els casos en què estiguen programades, es realitzaran en l'últim període del curs, i la duració estarà compresa entre el 20% i el 40% del nombre d'hores total, idèntica per a tot l'alumnat.
  
2. Podran accedir a les PNL els alumnes que, fins aquell moment, hagen seguit profitosament el desenvolupament del curs.
  
3. Tots els alumnes realitzaran simultàniament aquest període. Si per qualsevol causa resultara impossible la realització prevista de PNL per a tot l'alumnat, aquest completarà la duració prevista del curs en el centre formatiu.
  
En finalitzar les PNL els alumnes realitzaran al centre formatiu les sessions d'avaluació a què siguen convocats.
  
Article 35. Relació alumne-centre de treball
  
1. La relació entre l'alumne i el centre de treball, a conseqüència del conveni de col·laboració per a la realització de les PNL, no tindrà, en cap cas, naturalesa jurídica laboral o funcionarial. Per tant, els alumnes no podran percebre cap retribució per la seua activitat formativa, ni pels resultats que puguen derivar-se'n.
  
2. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne que hi realitze activitats formatives, llevat que s'establisca a aquest efecte una relació laboral de contraprestació econòmica per servicis contractats. En aquest cas, es considerarà que l'alumne abandona el programa formatiu en el centre de treball, i l'empresa o la institució col·laboradora haurà de comunicar-se aquest fet al professor-tutor, qui donarà de baixa l'alumne, ja que les PNL i la contractació han de quedar perfectament delimitades.
  
3. L'alumnat estarà cobert, en tot cas, per l'assegurança a què fa referència l'article 39.3.
  
4. A l'alumnat se li facilitaran la informació i la formació adequades, i equips i mitjans de protecció en matèria de prevenció de riscos laborals.
  
CAPÍTOL VI
  
Normes relatives a la realització dels cursos de formació
  
Article 36. Tècnics d'enllaç
  
El director territorial d'Ocupació del SERVEF corresponent assignarà a cadascuna de les entitats col·laboradores un tècnic que actuarà com a interlocutor entre aquestes i l'esmentada direcció territorial.
  
El tècnic tindrà entre les seues funcions:
  
- Informar l'entitat col·laboradora, per escrit, dels tràmits que ha de seguir en desenvolupar el curs, així com del centre SERVEF d'Ocupació a què ha de sol·licitar la preselecció dels alumnes.
  
- Estar informat de la realització de les proves de selecció i del seu contingut.
  
- Conéixer el començament i l'acabament de cada curs.
  
- Estar informat de les incidències escaigudes en cada curs.
  
- Dur a terme accions per a l'avaluació de l'acció formativa.
  
- Vetlar pel correcte desenvolupament del curs i proposar les mesures oportunes a l'entitat col·laboradora o a la direcció territorial, si és el cas, inclosa la suspensió cautelar de l'acció formativa.
  
- Informar l'alumnat de la possibilitat d'acudir al seu centre SERVEF d'Ocupació, una vegada finalitzat el curs com a apte, perquè l'especialitat cursada siga arreplegada en la seua demanda d'ocupació, a fi que puga ser inclòs en les ofertes d'ocupació de l'ocupació corresponent.
  
Article 37. Selecció de l'alumnat
  
1. L'entitat sol·licitant emplenarà la documentació relativa al perfil de l'alumnat de cada curs indicat en el programa oficial, i ho comunicarà al tècnic d'enllaç assignat pel SERVEF.
  
2. Les sol·licituds de preselecció de l'alumnat seran presentades per les entitats que impartisquen les accions formatives en el centre SERVEF d'Ocupació que els corresponguen, d'acord amb la distribució que efectue la direcció territorial. La data de la selecció serà acordada pel centre SERVEF d'Ocupació i l'entitat en funció, tant de les necessitats de l'empresa, com de la possibilitat del referit centre de disposar dels candidats idonis.
  
3. L'alumnat dels cursos serà preseleccionat pels centres SERVEF d'Ocupació. En el cas que aquestos centres no proporcionaren en el termini de 10 dies naturals un nombre suficient de persones preseleccionades, l'entitat beneficiària podrà sol·licitar la indicada preselecció d'institucions autoritzades que tinguen entre els seus fins la intermediació entre l'oferta i la demanda de treballadors. En aquest cas, l'entitat col·laboradora, si ho considera oportú, podrà incorporar al procés de selecció les persones que considere convenient, sempre que estiguen inscrites en un servici públic d'ocupació com a demandants d'ocupació i s'adeqüen als perfils predeterminats per a cada curs.
  
4. L'entitat sol·licitant haurà de tenir el personal tècnic, extern o intern, adequat que requerisca el procés de selecció dels participants en l'acció formativa.
  
5. Una vegada finalitzat el procés de selecció, es confeccionarà una acta firmada pel responsable d'aquest procés i el representant legal del beneficiari en què figuraran els noms de les persones preseleccionades, les que s'hagen presentat a les proves, el resultat d'aquestes, les que hagen sigut seleccionades per a realitzar el curs i les que formen part d'una llista de reserves. Una còpia de l'acta haurà de ser remesa en el termini màxim de dos dies naturals al centre SERVEF d'Ocupació que va realitzar la preselecció.
  
Article 38. Realització dels cursos
  
1. Els cursos hauran d'iniciar-se durant l'any 2006 i finalitzar abans de l'1 de novembre del mateix any. En el cas que a l'entitat col·laboradora se li haja anticipat almenys el 75% de la subvenció concedida, el curs haurà de finalitzar abans del 16 de desembre.
  
2. En el termini màxim d'un mes des de la notificació de la resolució d'aprovació, les entitats hauran de comunicar als tècnics d'enllaç la data prevista d'inici del curs, a fi de facilitar la informació escaient al públic.
  
3. L'horari del curs en el període d'estada al centre formatiu estarà comprés entre quatre i sis hores diàries, de dilluns a divendres, llevat que el director territorial d'Ocupació del SERVEF n'autoritze un altre horari. En cap cas es podrà autoritzar un horari inferior a 20 hores ni superior a 40 hores setmanals.
  
En el cas de PNL, l'horari s'adequarà, en la mesura que siga possible, a les condicions dels centres de treball en què es realitzen aquelles.
  
Article 39. Documentació d'inici del curs
  
1. És preceptiva la comunicació fefaent per part de l'entitat beneficiària, fins i tot mitjançant fax, de la data d'inici de cada curs als tècnics d'enllaç, amb indicació de l'horari, del lloc d'impartició i del nombre d'alumnes que comencen, tot això abans de citada data.
  
2. Amb independència de la via de programació en qüestió, no podrà iniciar-se cap curs amb què es pretenga accedir a carnets professionals o d'altres activitats o professions regulades sense tenir abans l'autorització administrativa corresponent
  
3. L'entitat disposarà de 15 dies naturals des de l'inici del curs per a remetre a la direcció territorial que corresponga la documentació següent:
  
- L'acta de selecció, d'acord amb el model normalitzat, en què, entre altres aspectes, es detallaran les actuacions realitzades respecte de la selecció dels alumnes.
  
- Llista nominal dels professors junt amb el seu currículum, ajustat al corresponent programa formatiu.
  
- La llista de participants que comencen l'acció en un nombre que no podrà ser inferior a la meitat del que estableix la resolució de concessió ni sobrepassar el nombre d'alumnes indicat en l'esmentada resolució.
  
- Conveni o convenis per a la realització de PNL.
  
- La pòlissa de l'assegurança d'accidents de l'alumnat, o si no n'hi ha, la carta de garanties, que serà sempre sense franquícia i que comprendrà almenys la cobertura següent:
  
- Assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del curs, incloent-hi les pràctiques no laborals, el temps necessari per al desplaçament dels alumnes des de la seua residència habitual al lloc d'impartició, tant del centre de formació com, si és el cas, del centre en què es realitzen les pràctiques. El desplaçament haurà de cobrir qualsevol mitjà de locomoció.
  
- Indemnització mínima de 12.000 euros per defunció o invalidesa permanent derivats d'un accident en el curs o en el desplaçament.
  
- Indemnització diària dels alumnes derivada d'un accident en el curs que produïsca una impossibilitat temporal d'assistència. El període serà el que comprenga la incapacitat i fins a un màxim d'un any. La indemnització mínima serà de sis euros diaris.
  
- Indemnització a les empreses on es realitzen les PNL pels danys que els pogueren causar els alumnes en el seu desenvolupament
  
L'entitat col·laboradora està obligada a mantenir la cobertura en l'assegurança d'accidents durant tot el període en què cada participant romanga d'alta en el curs.
  
Article 40. Control del desenvolupament del curs
  
1. Una vegada començat el curs i presentada la documentació anteriorment citada, l'entitat col·laboradora estarà obligada a aportar la següent documentació, d'acord amb les instruccions que li seran notificades abans de l'inici del curs:
  
- Control d'assistència mensual que continga la firma diària de l'alumnat i del professorat assistent.
  
- Parts d'alta i baixa produïts. L'entitat només podrà substituir les baixes produïdes per noves altes durant el primer terç del curs.
  
- Comunicació d'incidències que es produïsquen en el desenvolupament de cada curs.
  
2. És causa d'exclusió dels alumnes:
  
- La falta d'aprofitament o l'obstaculització al normal desenvolupament del curs, després del vistiplau del tècnic d'enllaç.
  
- Incórrer en tres faltes d'assistència no justificades en el mes. L'entitat impartidora de l'acció formativa farà efectiva la baixa del participant el dia lectiu següent, després de l'acumulació de les faltes mencionades.
  
Les faltes d'assistència justificades no computaran a aquestos efectes, llevat que siguen superior al 30% de la duració de l'acció formativa.
  
3. Es considerarà que un alumne és alta en un curs sempre que haja tingut una presència efectiva mínima de cinc dies lectius.
  
4. Pertocarà la suspensió cautelar del desenvolupament de l'acció formativa quan:
  
- El curs no estiga en funcionament.
  
- El personal tècnic docent o l'alumnat no estiguen presents ni en el centre formatiu ni en els centres de desenvolupament de les PNL.
  
- El personal docent no responga al perfil assenyalat en cada un dels respectius programes formatius.
  
- L'alumnat estiga sent dedicat a funcions diferents de la formació o les PNL.
  
- El material de consum o els equips/les dotacions no es corresponguen amb els aprovats en la resolució.
  
- El nombre d'alumnes assistents a l'acció formativa siga inferior a la meitat del nombre d'alumnes indicat en la resolució de concessió de la subvenció.
  
- Qualsevol altra causa greu que afecte el normal desenvolupament de l'acció formativa.
  
Serà competent per a acordar la suspensió cautelar la directora general del SERVEF o la persona en qui delegue.
  
Article 41. Sobre la qualitat de la docència
  
Els tècnics d'enllaç i l'alumnat avaluaran la qualitat dels cursos de formació professional en què participen. Aquesta valoració es realitzarà a través de models normalitzats. L'entitat col·laboradora facilitarà l'accés i la realització de les oportunes proves, i serà informada del contingut i del resultat d'aquestes avaluacions de la qualitat de la formació desenvolupada en cada curs impartit per ella.
  
Article 42. Acabament del curs
  
1. En el termini de 15 dies naturals des de la conclusió de cada curs, es presentarà una acta que continga l'aprofitament final de l'alumnat assistent.
  
2. El SERVEF expedirà el corresponent certificat individualitzat d'aprofitament a les persones que hagen superat amb èxit el curs complet o algun mòdul, amb indicació dels mòduls formatius superats, la duració de cadascun d'ells i la realització de PNL, la seua duració i l'empresa en què s'han desenvolupat. Així mateix s'hi indicaran les dades del registre del certificat.
  
TÍTOL IV
  
De les ajudes als alumnes
  
Article 43. Beneficiaris i quantia de les ajudes
  
1. Els alumnes participants en les accions de formació ocupacional subvencionades a càrrec del Pla Nacional de Formació Professional, podran sol·licitar les beques i ajudes de transport, allotjament i manutenció d'acord amb el que preveu l'article 17 de l'Ordre de 13 d'abril de 1994, del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, modificada per Ordre d'11 de febrer del 2002, del Ministeri de Treball i Afers Socials (BOE núm. 56, de 6 de març)
  
2. Quan no hi haja transport públic adequat entre les localitats de residència i d'impartició, s'establirà, amb un informe previ favorable del tècnic d'enllaç, una indemnització de 0,15 € per quilòmetre. En aquest cas les distàncies es calcularan mitjançant el Mapa Oficial de Carreteres del Ministeri de Foment.
  
3. L'alumne tindrà dret a la beca o a l'ajuda, en les condicions establides en els paràgrafs anteriors, indistintament durant la realització del curs en el centre de formació o en les pràctiques no laborals.
  
Article 44. Presentació de sol·licituds, documentació i termini
  
1. Els alumnes que desitgen accedir a l'ajuda prevista, la sol·licitaran en una instància adreçada al director territorial d'Ocupació del SERVEF de la província en què s'imparteix el curs, utilitzant per a això els models normalitzats facilitats.
  
2. Les instàncies aniran necessàriament acompanyades dels documents següents:
  
a) Còpia compulsada del document nacional d'identitat del sol·licitant.
  
b) Document d'alta i de represa de la demanda d'ocupació (DARDE)
  
c) Certificat de residència o empadronament lliurat per l'ajuntament corresponent.
  
d) Certificat, en el cast de patir una minusvalidesa, emés per l'òrgan o l'organisme competent, en el qual s'acredite el seu estat.
  
3. L'esmentada documentació es presentarà en el termini d'un mes, a partir del dia següent a la seua incorporació en el curs en qüestió o a l'inici de les PNL, en qualsevol dels registres del SERVEF o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Quan la sol·licitud no reunisca els requisits establits en la present Ordre o no s'hi adjunte la documentació exigible, de conformitat amb el que preveu l'article 71 de l'esmentada Llei 30/1992, d'acord amb la redacció de la Llei 4/1999, es requerirà al sol·licitant que, en un termini de 10 dies, esmene la falta o acompanye els documents necessaris, amb indicació que, si així no ho fera, es considerarà que desisteix de la seua petició, amb la resolució prèvia que haurà de ser dictada en els termes previstos en l'article 42 de la mencionada Llei.
  
Article 45. Obligacions dels alumnes
  
1. Els participants en accions de formació ocupacional estan obligats a assistir a les classes de forma regular i contínua i seguir amb aprofitament l'acció formativa.
  
2. És causa d'exclusió dels alumnes i de pèrdua, si és el cas, del dret a la corresponent ajuda econòmica, incórrer en tres faltes d'assistència no justificades en un mes o no seguir el curs amb aprofitament a criteri del responsable.
  
3. L'entitat impartidora de l'acció formativa farà efectiva la baixa del participant el dia lectiu següent, després de l'acumulació de les faltes mencionades.
  
Les faltes d'assistència justificades no computaran a aquestos efectes, llevat que el nombre siga superior al 30% de la duració de l'acció formativa.
  
Els alumnes no percebran les beques corresponents als dies lectius que, sense causa justificada, hagen deixat d'assistir al curs. Així mateix, tampoc es percebran les ajudes de transport i manutenció dels dies d'absència, siguen o no justificades.
  
Article 46. Resolució i recursos
  
1. La directora general del SERVEF, o l'òrgan en què delegue, resoldrà les sol·licituds de subvencions que els alumnes formulen a l'empara de la present Ordre.
  
2. El termini màxim per a resoldre i notificar la resolució procedent serà de sis mesos a comptar des de la presentació de la sol·licitud en qualsevol dels registres d'entrada del SERVEF.
  
3. Una vegada transcorregut el termini anterior sense que s'haja dictat i notificat la resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. La resolució de concessió de les ajudes fixarà expressament la quantia que es concediran, i s'adoptarà en funció dels dies del curs, sempre que hi haja disponibilitat pressupostària. La resolució procedent es notificarà als interessats en els termes previstos en l'article 58 de la Llei 30/1992, abans mencionada.
  
5. Les resolucions que es dicten a l'empara del que preveu el present article esgoten la via administrativa, i contra elles s'hi podran interposar els recursos indicats en el número 6 de l'article 15 de la present Ordre.
  
6. Les ajudes econòmiques seran pagades als alumnes que hagen finalitzat el curs, amb justificació prèvia dels dies realment assistits, justificació que haurà de ser presentada per l'entitat impartidora del curs en el termini assenyalat en l'article 18.2 d'aquesta ordre.
  
DISPOSICIÓ ADDICIONAL
  
Única
  
L'eficàcia de la present convocatòria està condicionada a l'existència de crèdit adequat i suficient en el Pressupost de la Generalitat Valenciana per a l'exercici 2006.
  
Amb aquesta finalitat, una vegada publicada la llei de Pressupostos de la Generalitat Valenciana per a l'any 2006, s'autoritza la directora general del Servici Valencià d'Ocupació i Formació perquè, mitjançant una resolució, faça públiques les línies pressupostàries i l'import global màxim a càrrec del qual es concediran les subvencions previstes en la present convocatòria.
  
No es dictarà cap resolució de concessió fins que no s'haja publicat en el Diari Oficial de la Generalitat Valenciana la mencionada resolució.
  
DISPOSICIONS FINALS
  
Primera
  
Les subvencions a què es refereix la present Ordre es regularan pel que s'hi preveu mentre no s'opose al que estableix la Llei 38/2003, de 17 de novembre, General de Subvencions; al Reial Decret 631/1993, de 3 de maig, pel qual es regula el Pla Nacional de Formació i Inserció Professional; a l'Ordre de 13 d'abril de 1994, del Ministeri de Treball i Seguretat Social, que el desplega, modificada per les ordres de 20 de setembre de 1995 i de 14 d'octubre de 1998, de l'esmentat Ministeri, per l'Ordre TAS/466/2002, d'11 de febrer de 2002 i per l'Ordre TAS/816/2005, de 21 de març de 2005, totes dues del Ministeri de Treball i Afers Socials.
  
Per a tot allò no previst en aquestes normes, hi valdrà el que estableix l'esmentada Llei 38/2003, de 17 de novembre, General de Subvencions i, mentre no s'opose al que s'hi estableix, el Reial Decret 2225/1993, de 17 de desembre, pel qual s'aprova el Reglament de Procediment per a la Concessió de Subvencions.
  
Segona
  
Es faculta la directora general del SERVEF per a dictar totes les instruccions que siguen necessàries per al desenvolupament i l'execució del que disposa la present Ordre.
  
Tercera
  
La present Ordre entrarà en vigor l'endemà de la publicació en el Diari Oficial de la Generalitat Valenciana.
  
Quarta
  
Contra el present acte, que posa fi a la via administrativa, els interessats podran interposar-hi un recurs contenciós administratiu en el termini de dos mesos comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes computat en els termes ja dits, tal com disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.
  
En el cas que les entitats interessades siguen administracions públiques, podran interposar un recurs contenciós administratiu davant d'idèntic òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, de la Jurisdicció Contenciosa Administrativa, en el termini de dos mesos a partir del dia següent a la notificació, llevat que hi haguera hagut el requeriment a què fa referència l'article 44 de la mencionada Llei, cas en què l'esmentat termini comptarà des de l'endemà de la recepció de la comunicació de l'acord exprés o d'aquell que s'entenga presumptament rebutjat.
  
València, 21 de desembre de 2005
  
El conseller d'Economia, Hisenda i Ocupació,
  
GERARDO CAMPS DEVESA.
  
ANNEX I
  
Criteris per a la valoració de sol·licituds d'ajuda en els programes de Formació Professional, previstos en aquesta ordre de la Conselleria d'Economia, Hisenda i Ocupació.
  
1. Valoració formal
  
1.1. Comprovació de la documentació presentada
  
Els tècnics del SERVEF comprovaran que l'entitat sol·licitant ha presentat de manera correcta tota la documentació que, amb caràcter obligatori, exigeix l'article 11.3 de la present Ordre, i si ha sigut presentada la sol·licitud en el termini legal.
  
En aquesta fase es comprovarà que l'entitat sol·licitant de l'ajuda es troba prèviament homologada o assumeix el compromís d'inserció.
  
Una vegada comprovat que la documentació ha sigut presentada dins de termini, que és correcta, o, si és el cas, ha sigut completada o han sigut esmenats els possibles defectes, i que es disposa de la corresponent homologació, si és el cas, s'efectuarà la segona fase de la valoració formal i la posterior valoració material.
  
1.2. Verificació i criteris de valoració
  
En aquesta fase, els tècnics del SERVEF valoraran els criteris marcats per l'article 14.1 de la present Ordre.
  
Els projectes formatius presentats a través de la Via 3 que hagen superat la primera fase de valoració i, per tant, siguen susceptibles d'aprovació, seran objecte de verificació pel tècnic corresponent a través de comprovació in situ, llevat que es tracte d'un centre col·laborador ja homologat. Es prestarà especial atenció pel que fa a instal·lacions generals, aules i tallers destinats a classes teòriques i pràctiques, equip didàctic, perfil del professorat, etc., que inexcusablement han d'estar disponibles per a una valoració positiva.
  
El tècnic haurà d'assessorar l'entitat sobre la possible millora dels recursos existents i sobre els altres que hauran d'estar disponibles abans del començament del curs (cas d'aprovar-se la sol·licitud), de manera que en tal moment es complete la disponibilitat de recursos descrits en el projecte presentat per l'entitat.
  
Si es considera necessari, es mantindrà una entrevista amb el responsable de l'entitat en relació amb l'acció formativa sol·licitada, a fi de demanar informació sobre aquells aspectes relacionats amb ella que complementen la valoració inicial realitzada en la primera fase.
  
1.2.1. Adequació de l'acció formativa a la programació
  
En aquest apartat es valorarà l'adequació de l'acció formativa proposta a la programació prevista de la present Ordre per a la Via 1 de programació.
  
La puntuació que es concedirà serà la següent:
  
Sí s'ajusta a la programació prevista en l'annex II de la present Ordre, o tenen compromís d'inserció: 1 (valoració positiva)
  
No s'ajusta a la programació prevista en l'annex II de la present Ordre, i no tenen compromís d'inserció: 0 (valoració negativa)
  
La valoració negativa determinarà la denegació de la sol·licitud.
  
1.2.2. Infraestructura docent
  
En el cas d'empreses o associacions empresarials que assumeixen compromís de contractació, i que no són centre col·laborador homologat, es comprovarà:
  
a) Instal·lacions
  
Grau de capacitat formativa de l'entitat, considerant-la com el nombre d'aules i instal·lacions disponibles i suficients que posseeix per a poder impartir la formació sol·licitada sense que es produïsquen coincidència de mitjans.
  
Indicadors:
  
- Superfície útil del local en relació amb el nombre d'alumnes proposats.
  
- Grau d'il·luminació.
  
- Ventilació i climatització.
  
- Condicions ambientals i higièniques.
  
- Mesures de seguretat dels locals.
  
- Idoneïtat del mobiliari destinat als alumnes en relació amb les tasques que calga desenvolupar.
  
- Accessibilitat dels alumnes al lloc d'impartició teòric i pràctic (accés a les persones amb discapacitats físiques, proximitat al nucli de població, comunicacions, etc.).
  
Referències:
  
- Les entitats sol·licitants hauran de reunir les condicions higièniques, acústiques, d'habitabilitat i de seguretat, exigides per la legislació vigent.
  
- Un aula per especialitat tindrà un mínim de dos metres quadrats per alumne.
  
- Un taller per a realitzar les pràctiques professionals que, depenent de cada especialitat, permeta que tots els alumnes del mateix curs realitzen les pràctiques simultàniament.
  
- Mobiliari: estarà ocupada amb mobiliari docent adequat, suficient al nombre d'alumnes previstos, a més dels elements auxiliars.
  
- Altres instal·lacions:
  
- Un espai adequat a la capacitat del centre per a despatxos de direcció, sala de professors i activitats de coordinació.
  
- Lavabos i servicis higienicosanitaris en nombre adequat a la capacitat del centre.
  
b) Equipament
  
Indicadors:
  
- Quantitat i qualitat dels equips utilitzats i idoneïtat amb el programa i el nombre d'alumnes proposat.
  
- Estat de conservació i grau d'obsolèscencia o d'innovació dels equips.
  
- Mesures de seguretat, higiene i instal·lació.
  
c) Material de consum, que serà objecte de valoració en la Via 3.
  
Indicadors:
  
- Qualitat dels materials de consum proposats.
  
- Quantitat i suficiència dels materials en relació amb el nombre d'alumnes proposat.
  
- Adequació del material de consum a l'especialitat.
  
- Disponibilitat del material de consum necessari per a impartir la formació sol·licitada tant teòrica com pràctica.
  
Després de valorar separadament cadascun dels recursos (instal·lacions, equipament i material de consum), s'exigirà una adequació suficient als requisits descrits en l'especialitat. La insuficient adequació en qualsevol dels apartats determinarà el motiu de proposta de resolució denegatòria de l'acció que s'elevarà a l'òrgan resolutori.
  
La puntuació que es concedirà serà la següent:
  
És centre col·laborador homologat o reuneix les condicions suficients: 1 (valoració positiva)
  
No és centre col·laborador homologat i no reuneix les condicions suficients: 0 (valoració negativa)
  
1.2.3. Grau d'inserció aconseguit per l'entitat en l'últim exercici
  
Es determinarà a través de la inserció laboral derivada de les gestions realitzades per l'entitat calculada sobre alumnes que han finalitzat cadascuna de les accions formatives aprovades a l'entitat en l'últim exercici, en aplicació del que disposa la present Ordre de la Conselleria d'Economia, Hisenda i Ocupació.
  
En els casos en què les entitats hagen assumit en l'exercici anterior un compromís formal d'inserció o de contractació d'alumnes, la Direcció General de Formació i Qualificació Professional bolcarà informàticament els resultats d'inserció de les accions formatives.
  
Les entitats que voluntàriament desitgen aportar dades sobre inserció d'alumnes que hagen finalitzat accions formatives de l'exercici anterior sense compromís formal d'inserció, hauran d'adjuntar a les sol·licituds d'ajuda per a l'exercici actual, les còpies de contractes laborals realitzats després de l'acabament del curs. Els contractes, per tal d'acreditar la inserció, hauran de ser a jornada completa setmanal i de duració igual o superior a tres mesos, o període de treball real equivalent en el cas de contractacions a temps parcial, independentment de l'activitat que es tracte.
  
Es considerarà una puntuació de dos tant si no es disposa de dades de les accions impartides per l'entitat durant l'exercici anterior, com si no les ha impartides.
  
La trajectòria d'inserció d'alumnes es valorarà a través dels indicadors que a continuació s'indiquen:
  
a) Percentatge d'inserció global d'alumnes aconseguit per l'entitat, considerant el percentatge d'alumnes inserits sobre els que han finalitzat cada acció formativa impartida per l'entitat durant l'exercici anterior.
  
b) Percentatge d'inserció específic aconseguit per l'entitat, considerant el percentatge d'alumnes inserits sobre els que han finalitzat cada acció formativa impartida durant l'exercici anterior i valorant únicament les especialitats impartides que siguen coincidents amb l'especialitat sol·licitada.
  
Cada un dels percentatges indicats es valorarà d'acord amb el barem següent:
  
PERCENTATGE D'INSERCIÓ PUNTUACIÓ
  
Major del 50% 4
  
Entre 25-50% 3
  
Menor del 25% 2
  
La puntuació final d'aquest apartat serà la mitjana aritmètica de les puntuacions mitjanes obtingudes en cada indicador.
  
1.2.4. Resultats de l'avaluació de la formació ocupacional
  
Es concedirà a les entitats una baremació derivada de la puntuació que resulte de les enquestes d'Avaluació de la Formació Ocupacional (EFO) realitzades respecte de les accions formatives ocupacionals de l'exercici 2005, tenint en compte els perfils de qualitat de totes les accions formatives impartides per una entitat.
  
La baremació serà la següent:
  
Puntuació Baremació
  
D'1 a 2.5 0
  
De 2.6 a 3.4 1
  
De 3.5 a 3.9 2
  
De 4 a 4.4 3
  
De 4.5 a 5 4
  
En el cas que l'entitat no haja realitzat cap acció formativa ocupacional durant l'exercici 2005, o no es dispose de les dades, se li atorgarà una puntuació de dos.
  
En aquest apartat s'ha d'obtenir una puntuació mínima de dos.
  
1.2.5. Resultat de la valoració de la formació ocupacional realitzada pels tècnics d'enllaç (EFOTEC) de l'exercici 2005.
  
Es concedirà a les entitats una baremació derivada de la puntuació que resulte dels EFOTEC realitzades respecte de les accions formatives ocupacionals de l'exercici 2005, tenint en compte els perfils de qualitat de totes les accions formatives impartides per una entitat.
  
La baremació serà la següent:
  
Puntuació Baremació
  
D'1 a 2.5 0
  
De 2.6 a 3.4 1
  
De 3.5 a 3.9 2
  
De 4 a 4.4 3
  
De 4.5 a 5 4
  
En el cas que l'entitat no haja realitzat cap acció formativa ocupacional durant l'exercici 2005, o no es dispose de les dades, se li atorgarà una puntuació de dos.
  
En aquest apartat s'ha d'obtenir una puntuació mínima de dos.
  
1.2.6. Expectatives d'ocupació-pla de pràctiques no laborals
  
L'entitat sol·licitant podrà, com a part integrant del disseny de l'acció formativa, sol·licitar la col·laboració de les empreses per a contribuir a l'èxit de les finalitats de la formació professional ocupacional, a través de pràctiques no laborals.
  
Els nivells de baremació en aquest subapartat seran els següents:
  
CONCEPTE I PUNTUACIÓ
  
Pla de pràctiques no laborals en empreses en les condicions que estableix la norma: 4
  
No s'inclouen pràctiques no laborals en empreses en el pla formatiu presentat per l'entitat: 2
  
1.2.7. Acreditació en normes de qualitat
  
El present recurs es baremarà de la manera següent:
  
CONCEPTE I PUNTUACIÓ
  
L'entitat està en possessió del Certificat ISO, expedit per una entitat certificadora acreditada, i a més presenta un pla de millora de la qualitat d'acord amb el model EFQM.: 4
  
L'entitat està en possessió del certificat ISO de qualitat: 3
  
L'entitat presenta un pla de millora de la qualitat d'acord amb el model EFQM: 2
  
L'entitat no disposa del certificat ISO de qualitat ni aporta un pla de millora de qualitat d'acord amb el model EFQM.: 1
  
1.2.8. Acreditació com a entitat autoritzada per a impartir cicles formatius de formació professional o és un institut tecnològic
  
CONCEPTE I PUNTUACIÓ
  
L'entitat està legalment autoritzada per a impartir cicles formatius de Formació Professional Específica, o és un institut tecnològic en anàloga especialitat a la sol·licitada: 4
  
Resta de casos: 2
  
2. Valoració material
  
Les sol·licituds que hagen superat els nivells límit mínims en la valoració formal seran objecte d'una valoració material que afectarà les millores dels continguts teoricopràctics, la metodologia d'impartició i l'oportunitat de realització.
  
2.1. Idoneïtat del professorat
  
Indicadors:
  
Es baremarà d'acord amb la puntuació següent:
  
a) Titulació acadèmica idònia que exigeix l'especialitat que s'impartirà
  
NIVELL DEL RECURS PUNTUACIÓ
  
Titulació adequada. Màxim nivell de formació 4
  
Titulació adequada. Nivell mínim de formació 3
  
Titulació afí 2
  
Titulació inadequada o no explícita 0
  
b) Experiència professional demostrada pels docents en relació amb la matèria objecte de l'acció formativa
  
NIVELL DEL RECURS PUNTUACIÓ
  
Més de quatre anys d'experiència professional 4
  
Entre tres i quatre anys 3
  
Entre dos i tres anys 2
  
Entre un i dos anys 1
  
Menys d'un any d'experiència o sense explicitar 0
  
c) Experiència docent demostrada
  
NIVELL DEL RECURS PUNTUACIÓ
  
Més de quatre anys d'experiència docent 4
  
Entre tres i quatre anys 3
  
Entre dos i tres anys 2
  
Entre un i dos 1
  
Menys d'un any d'experiència docent o sense explicitar 0
  
Nota: un any és equivalent a 400 hores d'impartició.
  
d) Grau de formació metodològica: sols s'hi valoraran els certificats que a aquest efecte hagen expedit la Conselleria d'Economia, Hisenda i Ocupació o les antigues conselleries competents en política d'ocupació i formació professional, així com les expedides per la Conselleria de Cultura i Educació, l'INEM o les universitats.
  
NIVELL DEL RECURS PUNTUACIÓ
  
Més de 300 hores de preparació docent 4
  
Entre 200 i 300 hores 3
  
Entre 80 i 200 2
  
Entre 40 i 80 1
  
Menys de 40 hores 0
  
La puntuació mitjana de l'apartat 2.1 (professorat) s'obté com a mitjana aritmètica dels apartats a), b) i el major valor obtingut entre c) i d).
  
S'exigeix superar un nivell de puntuació mínim de dos.
  
2.2. Oportunitat de realització
  
Es valorarà de forma individualitzada cada un dels següents indicadors:
  
2.2.1. Capacitat del centre
  
Capacitat de l'entitat per a garantir la disponibilitat dels recursos humans i materials especificats en la memòria, abans del començament previst del curs.
  
En les accions sol·licitades a través de la Via 1 (centres col·laboradors homologats), s'hi tindrà en compte la infraestructura de l'entitat (disponibilitat d'instal·lacions i equips) per a impartir la totalitat dels cursos sol·licitats.
  
Es denegaran per aquest motiu totes les sol·licituds de l'entitat que sobrepassen la capacitat de l'entitat, de manera que s'adeqüe la programació anual d'accions formatives concedida al centre, amb la seua capacitat formativa real.
  
Nivell de baremació:
  
NIVELL DEL RECURS I PUNTUACIÓ
  
La capacitat del centre és prou per a garantir la impartició del curs: 1 (valoració positiva)
  
L'acció sol·licitada sobrepassa la capacitat en instal·lacions i equipament del centre: 0 (valoració negativa)
  
2.2.2. Compliment de la programació
  
Grau de compliment de les obligacions contretes amb la Direcció General en la programació d'accions formatives o tallers en l'exercici anterior, pel que fa a la impartició de la programació aprovada, i en les condicions previstes en el projecte o previstes en la resolució d'aprovació.
  
Es tindran en compte per a valorar aquest indicador, les renúncies als cursos programats i els motius al·legats per l'entitat que justifiquen aquest circumstància, i els casos d'incompliment real d'impartició d'accions que no han sigut objecte de comunicació per l'entitat, o les anomalies observades en el desenvolupament del curs.
  
Es considerarà incompliment greu de l'entitat, i per tant es valorarà aquest indicador negativament, haver renunciat a un percentatge superior o igual al 60% dels cursos resolts favorablement a l'entitat per la Direcció General de Formació i Qualificació Professional en l'exercici anterior, així com no haver mantingut el percentatge d'inserció dels alumnes durant un període mínim de tres mesos a jornada completa setmanal, o període real de treball equivalent en el cas de contractacions a temps parcial, independentment de l'activitat que es tracte, per a aquelles entitats que van assumir un compromís formal d'inserció durant l'exercici anterior.
  
Nivell de baremació:
  
NIVELL DEL RECURS I PUNTUACIÓ
  
Sense cursos aprovats en l'exercici anterior o compliment adequat en la programació de cursos aprovats.: 1 (valoració positiva)
  
Incompliment greu en la programació aprovada en l'exercici anterior, o l'existència d'anomalies en el desenvolupament d'algun curs subvencionat a l'entitat en l'exercici anterior.: 0 (valoració negativa)
  
Els indicadors exposats en el present apartat sobre oportunitat de realització de l'acció sol·licitada no formaran part de la puntuació final del procés de valoració. No afectaran la resolució de l'expedient sempre que els valors de puntuació obtinguts siguen positius (puntuació 1). En canvi, serà motiu de denegació de la sol·licitud presentada el fet que aparega en algun d'ells una valoració negativa (puntuació 0).
  
3. Valoració final del procés
  
Les sol·licituds que superen els valors límit mínims indicats en els processos de valoració formal i material, obtindran una valoració final que serà el resultat de ponderar els valors mitjans dels diferents apartats, de la manera següent:
  
En els punts 1.2.1, 1.2.2, 2.2.1 i 2.2.2, la valoració negativa determinarà la desestimació de la sol·licitud.
  
El valor absolut de la puntuació final determinarà l'ordre de prioritat d'aprovació de les accions formatives, en el cas de sol·licituds presentades respecte de les especialitats arreplegades en l'annex II, d'acord amb el que estableix l'article 16.4 d'aquesta ordre, fins a exhaurir el pressupost assignat.
  
En el cas de projectes formatius (Via 3 de programació), els expedients seran resolts a mesura que siguen completats fins a exhaurir el pressupost assignat.
  
Annex III
  
Model de Conveni de Pràctiques No Laborals
  
CONVENI DE COL'LABORACIÓ PER A LA REALITZACIÓ DE PRÀCTIQUES NO LABORALS EN EMPRESES
  
REUNITS
  
D'una part:
  
La directora general del Servici Valencià d'Ocupació i Formació, i per delegació el director/a \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, Sr./Sra. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, en representació del SERVEF, sobre la base de les facultats que li atorga l'article 13, lletra e) del Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del SERVEF, i d'acord amb l'article 33 de l'Ordre d d de 2005, de la Conselleria d'Economia, Hisenda i Ocupació, per la qual es determina el Programa de Formació Professional Ocupacional a càrrec del Pla Nacional de Formació i Inserció Professional, i es regulen i convoquen subvencions per a l'exercici de 2006.
  
D'una altra part:
  
El Sr./la Sra. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, d'acord amb les facultats que té conferides en virtut d \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, com a representant del centre formatiu \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb NIF/CIF \_\_\_\_\_\_\_\_\_\_\_\_\_\_\_\_\_, domiciliat a \_\_\_\_\_\_\_\_\_\_\_\_\_\_\_\_, carrer \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, telèfon \_\_\_\_\_\_\_\_\_\_\_\_\_\_\_.
  
I d'una altra:
  
El Sr./la Sra. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, d'acord amb les facultats que té conferides en virtut d \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, com a representant de l'empresa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb NIF/CIF \_\_\_\_\_\_\_\_\_\_\_\_\_\_\_\_\_\_, sector \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, domiciliada a \_\_\_\_\_\_\_\_\_\_\_\_\_\_\_\_\_\_\_\_, carrer \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, telèfon \_\_\_\_\_\_\_\_\_\_\_\_\_\_\_\_, amb centres de treball afectats per aquest Conveni a \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
  
DECLAREN
  
Primer.- Que es reconeixen recíprocament capacitat i legitimació per a la negociació i firma del present document.
  
Segon.- Que els objectius que cal aconseguir mitjançant la realització de les pràctiques no laborals que s'efectuen d'acord amb el present Conveni, són els següents:
  
- Complementar l'adquisició per part de l'alumnat de la competència professional aconseguida al centre formatiu, mitjançant la realització d'un conjunt d'activitats de formació identificades entre les activitats productives del centre de treball.
  
- Contribuir a l'èxit de les finalitats generals de la formació professional (adquirir la competència professional característica de cada ocupació i una identitat i maduresa professional motivadora de futurs aprenentatges i adaptacions al canvi de qualificacions).
  
- Facilitar l'avaluació dels aspectes més rellevants de la competència professional adquirida per l'alumnat i, si és el cas, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se al centre formatiu per exigir situacions reals de producció.
  
- Adquirir el coneixement de l'organització productiva corresponent al perfil professional i al sistema de relacions sociolaborals del centre de treball, a fi de facilitar la seua futura inserció professional.
  
ACORDEN
  
Subscriure el present Conveni de Col·laboració per a la realització de pràctiques professionals no laborals en les entitats o les empreses, de conformitat amb el que estableix el Reial Decret 631/1993, de 3 de maig, del Ministeri de Treball i Seguretat Social (BOE de 4 de maig de 1993), que regula el Pla Nacional de Formació i Inserció Professional; l'Ordre d d de 2005, de la Conselleria d'Economia, Hisenda i Ocupació, abans citada, i totes les normes que s'apliquen i que les parts coneixen i acaten.
  
Per tot això es firma aquest Conveni d'acord amb les següents:
  
CLÀUSULES
  
1. La relació entre l'alumne i el centre de treball no tindrà, en cap cas, naturalesa jurídica laboral o funcionarial, d'acord amb el que estableix l'article 36 de l'Ordre d...d...de 2005 de la Conselleria d'Economia, Hisenda i Ocupació, anteriorment citada.
  
2. Els alumnes no percebran cap retribució per la seua activitat formativa, ni pels resultats que puguen derivar-se'n.
  
3. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne que hi realitze activitats formatives, llevat que s'establisca a aquest efecte una relació laboral de contraprestació econòmica per servicis contractats.
  
En aquest cas, es considerarà que l'alumne abandona el programa formatiu en el centre de treball, fet que haurà de ser comunicat per l'empresa o la institució col·laboradora al professor-tutor, qui donarà de baixa aquest alumne.
  
4. L'alumne estarà cobert per l'assegurança d'accidents establit en l'article 21.2 de l'Ordre d...d...de 2005, de la Conselleria d'Economia, Hisenda i Ocupació, abans citada.
  
5. L'empresa informarà sobre el Conveni i els documents que s'adjunten, els representants dels treballadors dels centres laborals, abans del començament de les PNL.
  
6. El centre de treball en què es realitzen les pràctiques no laborals designarà un instructor per cada tres alumnes o fracció entre el seu personal qualificat, qui supervisarà tècnicament els alumnes i els donarà suport, distribuirà les tasques i col·laborarà a l'hora d'avaluar-los.
  
7. El seguiment i avaluació de l'alumnat serà realitzat pel professorat del centre formatiu, en col·laboració amb l'instructor del centre de treball.
  
8. El centre formatiu i el centre de treball elaboraran conjuntament un programa formatiu, que constituirà un annex al present Conveni, i en el qual hauran de constar les àrees o els departaments de treball per què rotará l'alumne, amb la temporalització corresponent a cadascun i el desenvolupament de les activitats formativoproductives i d'avaluació.
  
9. En els aspectes que afecten el desenvolupament del present Conveni i que no investiguen regulats específicament, hi valdrà el que determine l'Ordre d...d...de 2005, de la Conselleria d'Economia, Hisenda i Ocupació, abans citada.
  
10. Qualsevol modificació de la mencionada norma que implique variació en les estipulacions del present Conveni, i l'aparició de noves disposicions durant el període en què tinga vigència, podrà donar lloc a modificar-lo, després de la consulta i del posterior compromís escrit de les parts.
  
11. Aquest Conveni entrarà en vigor l'endemà de la firma.
  
12. Per a cada acció formativa s'adjuntaran a aquest Conveni els següents documents com a annex:
  
a) Llista d'alumnes que realitzen les pràctiques.
  
b) Programa de les pràctiques, en el qual se n'inclourà el contingut, la duració, el lloc i l'horari i el sistema de tutories per fer-ne un seguiment i l'avaluació.
  
c) Autorització del pare o del tutor de cada alumne, en el cas que aquestos siguen menors de 18 anys.
  
d) Llista de les persones designades pel centre formatiu i per l'empresa per al seguiment i l'avaluació de les pràctiques previstes.
  
e) Còpia de la pòlissa de l'assegurança d'accidents dels alumnes.
  
f) Document que acredite l'alta en l'Impost d'Activitats Econòmiques de l'empresa en què es realitzaran les pràctiques no laborals.
  
g) Documentació acreditativa de la comunicació del Conveni i dels documents que l'acompanyen, als representants dels treballadors dels centres laborals, d'acord amb el que estableix la clàusula cinquena.
  
Les parts, una vegada llegit el present Conveni, el firmen en triple versió en prova de conformitat,
  
..., ... d ... d...
  
PEL SERVICI VALENCIÀ D'OCUPACIÓ I FORMACIÓ
  
PEL CENTRE FORMATIU